google/wiki40b huggingface dataset:
Hockenheimring

1930 - 1960

Hockenheimring ble opprinnelig bygget i 1932 ved å bruke veier i skogen som et alternativ til en bane i Karlsruhe, da denne ble forbudt brukt som racerbane av tyske offiserer. Banen ble brukt til motorsykkelløp og ble utvidet for å kunne brukes som testbane for Mercedes-Benz og Auto Union i 1936. I 1938 endret banen navn til Kurpfalzring og ble kalt dette til 1947. Etter krigen ble det arrangert tyske motorsykkel-Grand Prix-løp, som byttet på å bruke Hockenheimring og andre baner.
Den originale banen var neste åtte kilometer lang og bestod av to rettstrekker forbundet med et «østlig» hjørne i skogen og en U-sving i Hockenheim.

1960 - 2000

I 1965, da den nye motorveien A 6 separerte landsbyen fra hoveddelen av banen, ble en ny versjon av Hockenheimring bygget, inkludert den nye stadion-delen. Etter at Jim Clark ble drept i 1968 i et Formel 2-krasj, ble det i tillegg bygget to sjikaner og satt opp autovern. Det ble satt opp et lite minnesmerke for Jim Clark ved den første sjikanen hvor han døde. I 1980 ble det lagt til enda en sjikane i Ostkurve etter at Patrick Depailler døde der.
Denne versjonen av banen var veldig stor, med en veldig lang, rask seksjon som gikk gjennom skogen og bestod av fire rettstrekker på cirka 1,3 km hver, separert av en sjikane etterfulgt av en smalere og svingete seksjon inne på stadion. Dette førte til at det var vanskelig å velge oppsett på bilen; enten måtte man velge et oppsett med lite marktrykk for å få mest fart på rettstrekene og mindre grep i stadion-delen, eller omvendt.

2000-

Tidlig på 2000-tallet krevde F1-styret at banen måtte bli kortere og truet med å avslutte løp her, ettersom det var konkurranse fra andre baner som EuroSpeedway Lausitz og baner i Asia. Styret i Baden-Württemberg sikret finansiering til nytt banedesign ved hjelp av Hermann Tilke for Tysklands Grand Prix 2002. Stadion-delen ble for det meste beholdt som den var, med unntak av nytt veidekke og en trangere første sving (Nordkurve). Banen ble dramatisk forkortet ved at den lange, rette skogsdelen ble fjernet til fordel for flere krappe svinger. Den gamle banedekket i skogen ble revet opp og beplantet med trær. Det har vært mye kritikk av banens nye design, men en trang hårnålssving etter en svært lang rettstrek gir større muligheter til forbikjøring.
Gardisten

Gardisten er en leiravis for Hans Majestet Kongens Garde. Det ble utgitt første gang i 1946, etter at flere leiravis-prosjekter hadde dødd ut etter kort tid. Gardisten utkommer tre ganger årlig; et nummer på våren, et på sommeren og et til jul. Opplaget er 4 000 eksemplarer. Vernepliktige gardister ved Gardens mediesenter står for produksjonen av bladet.
Til julenummeret i 2012 fikk Gardisten et eksklusivt intervju med kong Harald V, der han blant annet sier at han nok ville blitt offiser om han ikke ble konge.

Formål

Formålet med Gardisten er først og fremst å holde gardistene i Hans Majestet Kongens Garde oppdatert på nyheter om avdelingen. I tillegg benyttes avisen som medlemsblad for gardeveteranene i Norsk Gardistforbund.
Gardisten distribueres også til Slottet, Forsvarsdepartementet, Stortinget, Oslo politidistrikt og en rekke andre sivile og militære avdelinger i hele Norge.
Menshygienedagen

Menshygienedagen eller Den internasjonale mensdagen, på engelsk kalt Menstrual Hygiene Day (forkorta MHD eller MHDay), er en årlig, internasjonal merkedag for å spre kunnskap om mensen, fremme god menshygiene og bryte ned tabuene omkring alle kjønnsmodne jenters og kvinners månedlige blødning. Dagen markeres 28. mai. Den blei oppretta i 2014 etter initiativ av WASH United (WAter, Sanitation and Hygiene), en tysk frivillig organisasjon grunnlagt av Thorsten Kiefer i 2010.
Tallene i datoen 28/5 skal symbolisere at mensen vanligvis varer i fem dager og hele menstruasjonssyklusen er på 28 dager.
Nordseter

Natur, bebyggelse og aktiviteter

Stedet er preget av skogstrekninger, fjellvidder og fiskevann. Det tradisjonelle seterlivet med ku og geiter har opphørt på Nordseter, men sauene og kuene fra Lillehammer beiter fortsatt her. Turistbedriftene på Nordseter vil utvikle tilbud på grunnlag av naturbaserte aktiviteter og ønsker å bevare stedets preg av fred og ro. Nordseter har preparerte skiløyper i både skog- og fjellterreng.
Sommerstid er fjellet tilgjengelig både på sykkel, til fots og på hesteryggen. Området er velegnet for tursykling. Det arbeides kontinuerlig med å opprettholde og bedre fisket i fjellvannene. Nordseters karakter skiller seg fra alpinsentra ved å være utgangspunkt for turgåere, sommer som vinter, i variert og ikke minst stille natur. Dette er påpekt i «Kommunedelplan for fysisk aktivitet og naturopplevelse 2005–08». Utvikling av nye publikumstilbud på Nordseter bør underordnes stedets profil med forholdsvis beskjedne dimensjoner på bygningsmassen.
Nordseter har hoteller (deriblant Nordseter Sportell, Nevra Aparthotell og Lillehammer Fjellstue), fjellkirke, servicesenter, skitrekk og to mindre slalåmbakker. Overnattingskapasiteten er 900 senger ved hoteller og hytter. Dessuten ligger ca 500 private hytteeiendommer her. Det er flere daglige avganger med buss til og fra Lillehammer, og med egen bil tar det ca 15 minutter ned til Lillehammer sentrum.
Fylkesvei 311 (Nordsetervegen) fra Lillehammer postkontor ender ved Nevra på Nordseter.
Estlands veimuseum

Estlands veimuseum ligger i tettstedet Varbuse i Kanepi kommune, Põlva fylke, sørøst i Estland. Museet er et innen- og utendørs museum med utstilling av veihistorie, skysstasjoner, anleggsmaskiner, og kjøretøyer. På museet kan barn få trafikkopplæring og det er en utstilling om estisk veihistorie. Gjennom området gikk den gamle postveien mellom Tartu og Võru siden 1200-tallet.
Alfred Einstein

Liv og virke

Alfred Einstein var det tredje barnet i en jødisk familie, faren var deleier i firmaet C. Neuburger & Einstein, Seiden- und Sammtwaren en gros i München.
Rundt tiårsalderen begynte Einstein å spille fiolin. For å føye foreldrene studerte han rettsvitenskap etter artium i 1899, men etter et år valgte han å følge sine egne interesser. Han fikk undervisning i komposisjon av Anton Beer-Walbrunn ved Akademie der Tonkunst i München og studerte musikkvitenskap. I desember 1903 tok han doktorgraden, fagområdet var instrumentalmusikk i seinrenessansen og tidligbarokken med særlig vekt på viola da gamba.
Tross aktivt publiseringsarbeid nektet veilederen Adolf Sandberger ham habilitasjon, og en akademisk løpebane på tyske universiteter var derfor stengt for Einstein. Selv beskyldte han veilederen for antisemittisme, men Sandberger involverte Einstein i sin egen forskning og var behjelpelig med å skaffe ham posten som redaktør av Zeitschrift für Musikwissenschaft i 1918. Årsaken var nok heller at det allment jødefiendtlige miljøet på tyske universiteter under Weimarrepublikken gjorde det vanskelig for Sandberger å habilitere Einstein.
Under første verdenskrig var Einstein innlagt på sykehus for «sinnsforvirring», men skrev under innleggelsen sitt første betydelige musikkvitenskapelige verk, Geschichte der Musik (1917), fullstendig uten hjelp av leksika og musikalske hjelpemidler.
Einstein var musikkritiker i Münchener Post (1917-1927) og Berliner Tageblatt (1927-1933), og ble den første redaktøren av Zeitschrift für Musikwissenschaft (1918 til 1933). Som følge av nazismens frammars forlot han Tyskland i 1933, og via mellomstasjoner i London og Italia kom han i 1939 til USA, der han arbeidet som lektor ved flere universiteter, for eksempel Smith College, Columbia University, Princeton University, University of Michigan og Hartt School of Music.
I 1938 innledet han et samarbeid med dirigenten Fritz Stiedry og det nystiftede New Friends of Music Orchestra i New York.
Einstein forsket framfor alt på musikk fra renessansen til romantikken, spesielt madrigaler og wienerklassisismen. Han blir regnet som en av fremste kjennerne av Mozart. Noen populærvitenskapelige bøker skrev han også, eksempelvis Musikkens historie. Han redigerte også moderne partiturutgaver av Haydnsymfonier som ikke var spilt siden komponistens levetid.
American Musicological Society, der Einstein var medlem, hedret ham ved å stifte «The Alfred Einstein Award» i 1967.

Alfred og Albert Einstein

Den vanlig framsatte påstanden om at Alfred og Albert Einstein skulle være fettere lar seg ikke dokumentere, men det er rimelig å anta at det foreligger et fjernere slektskap.
De to kjente hverandre godt, begge sang i skolekoret ved Luitpold-Gymnasium i München, de var venner i Berlin og naboer fra begynnelsen av 1928. Albert Einstein bisto med å få Alfred Einstein inn i USA og de omgikkes fra tid til annen ved Princeton.
MSLGROUP

Publicis Communications

I 2017 ble MSLGROUP en del av Publicis Communications. MSLGROUP er dermed organisert innenfor samme nettverk som blant annet Leo Burnett, Saatchi & Saatchi.
Danfeng kullkraftverk

Danfeng kullkraftverk er et kullkraftverk i provinsen Hebei, i det sentral-nordlige Kina. Det har en installert produksjonskapasitet på 1.200 MW. Operatør er China Huaneng Group Co Ltd.
East Fairfield (Ohio)

Historie

East Fairfield ble opprettet i 1803. Med byggingen av jernbanen, skiftet aktiviteten vekk fra East Fairfield, og stedets befolkning minket. Et postkontor kalt East Fairfield ble opprettet i 1828, og var i drift til 1906.
Idobrium

Utseende

Middelsstore, slanke, brunlige trebukker. Slekten utmnerker seg særlig ved at hodet er ganske stort med noe utstående fasettøyne (ganske uvanlig mellom trebukker). Antennene er tynne og litt lengre enn kroppen. Pronotum er mye lengre enn bredt, med en kraftig tann midt på hver sidekant, dekkvingene er parallellsidige. Beina er lyse, nokså lange med svakt klubbeformede lår.

Utbredelse

Slekten lever på Komorene og Seychellene.
Caroline Costa

Karriere

I 2007 ble hun valgt til å være medlem i det franske bandet Pop System. Pop System ga ut singelen Laissez-nous dire og kom på 12.-plass på den franske topplisten.
I 2008 nådde hun finalen i La France a un incroyable talent, et format sammenlignbart med Norske talenter. Hun presterte med "Hurt" av Christina Aguilera, "My Heart Will Go On" av Céline Dion og "I Will Always Love You" av Whitney Houston.
Siden september 2011 er hun programleder for det franske tv-programmet Kids 20 på barnesenderen Télétoon+.
Kjell Elvis

Karriere

Mens han var i militæret i 1988, begynte han å gjøre noen Elvis-imitasjoner. I 1997 viste NRK dokumentaren Kjell Elvis, som handlet om hans liv som imitator. Dokumentaren ble også vist i Sverige, Tyskland og Danmark.
Han arrangerte en Elvis-festival i Kristiansand i Norge i 2001, men det var ikke en økonomisk suksess. Han arrangerte en ny festival i Oslo i 2002.
Han satte verdensrekorden i å synge Elvis' hits i august 2003, da han sang nonstop i 26 timer, fire minutter og 40 sekunder. NRK satte en rekord for seg selv, ved å streame hele den 26 timer lange konserten på deres hjemmeside.

Politikk

Han er også kjent for å ha støttet sin venn Vidar Kleppe, en tidligere politiker for Fremskrittspartiet, og i 2001 uttalte han at "hvis Elvis var i live, ville han ha stemt på Fremskrittspartiet". I det samme året, derimot, brøt Kleppe vekk fra partiet og dannet Demokratene, som Kjell også stod på som kandidat.
Ved stortingsvalget i 2013 erklærte han sin støtte til partiet De Kristne.

Priser og nominasjoner

I 1997 kom han på sjetteplass i en Elvis-imitatorkonkurranse i USA. I 1999 kom han på andreplass i et uoffisielt EM i Elvis-imitasjon som fant sted i Tyskland. Han vant Nordisk mesterskap i 2001. Han ble kåret Europas beste Elvis-imitator i 2006, og han kom på tredjeplass i VM for Elvis-imitatorer i 2006. I 2007 var han en av finalistene i The Ultimate Elvis Tribute Contest, arrangert av Elvis Presley Enterprises.
Alt Urgell

Alt Urgell er et comarca i Catalonia, hvis hovedstad er La Seu d'Urgell. 
Det grenser i nord til Andorra og Pallars Sobirà, i øst til Baixa Cerdanya, i sør til Solsonès og Noguera, og i vest til Pallars Jussà.
Alt Urgell har 21 566 innbyggere og et areal på 1447,48 km².
Handelshøyskole

En handelshøyskole eller handelshøgskole er en høyskole, et universitet eller en «arm» av disse som bedriver forskning og undervisning innen økonomi. ESCP Europe ble etablert i 1819, og er med det den eldste handelshøyskolen i verden. Gamle handelshøyskoler i Norden er bl.a. Copenhagen Business School.
Domenico Pelli

Domenico Pelli (født 3. januar 1657 i Aranno ved Lugano i Sveits, død 24. januar 1728 i Rendsborg hertugdømmet Holsten) var en venetiansk byggmester, entreprenør og arkitekt som var virksom i Danmark fra 1688 til omkring 1710.

Bakgrunn

Dominicus Pelli studerte i Frankrike hos Sébastien Le Prestre de Vauban, som var festningsbyggmester for den franske konge Ludvig XIV.

Virke for danskene

Han nevnes i danske kilder første gang da han i 1688 skriver kontrakt med Christian V om festningsarbeider ved Oldesloe i det daværende hertugdømmet Holsten. I 1690 og fremover arbeidet han på befestningene av Rendsborg og utvidelsen av Kronborg slott i Helsingør med kronverket. Omkring 1700 arbeidet han på Gottorp Slot. I 1703-04 bygde han Kastelskirken, og i 1704-06 Garnisons kirke. I 1707-8 fulgte to kongelige magasinbygninger i Rendsborg og Glückstadt.
Etter 1710 hører man ikke mer til ham.
Peer Gynt-parken

Konkurransen

Skulpturene i Peer Gynt-parken inkluderer tre bestillingsverk, mens resten av skulpturene er skaffet til veie gjennom en åpen, internasjonal konkurranse om utarbeidelse av de beste figurative skulpturene knyttet til scener fra Henrik Ibsens Peer Gynt. Konkurransens jury besto av teatersjef Ellen Horn ved Riksteatret, billedhugger Kirsten Kokkin, professor Vigdis Ystad ved Senter for Ibsen-studier, Kim Brandstrup fra Galleri Brandstrup, Peder Lund fra Lund Fine Art, billedhugger Kristian Blystad, samt Ole Gunnar Selvaag, en av eierne i Selvaag Gruppen.
Reginald Koettlitz

Polarforskning

I 1894 meldte Koettlitz seg frivillig for å bli med på Jackson-Harmsworth-ekspedisjonen til Frans Josef Land som lege og geolog. På tilbakereisen til Dover brakte Koettlitz med seg en isbjørn, som fremdeles finnes på Dover Museum. 
Koettlitz ble også med Robert Falcon Scotts Discovery-ekspedisjon til Antarktika i 1901, denne gang som lege og botaniker. Hans assistent på denne turen var Edward Adrian Wilson, senere kirurg på Scotts skjebnesvangre Terra Nova-ekspedisjon. På en reise Koettlitz ledet over McMurdo-sundet oppdaget han to isbreer, Koettlitzbreen og Koettlitz Neve, som senere ble oppkalt etter ham. For sin innsats under Discovery-ekspedisjonen ble Koettlitz tildelt Polarmedaljen.
Senere praktiserte han medisin i Sør-Afrika. Han døde av dysenteri i januar 1916 sammen med sin kone.
Swatch FIVB Beach Volley World Tour 2008

Swatch FIVB World Tour 2008 er en internasjonal sandvolleyball tour, som startet i mars 2008, og varer til november 2008. Den består av 15 turneringer med begge kjønn, og 9 turneringer med kvinner eller menn.
Turneringen gir poeng som teller i kvalifiseringen til de olympiske leker i Beijing, 2008. Dette gjaldt turneringer fra 1. januar 2007 (Swatch FIVB World Tour 2007) til 20. juli 2008.
Norge er vert for to av turneringene: En grand slam turnering (ConocoPhillips Grand Slam Stavanger) i Stavanger, fra 24. til 29 juni. 2008, og en open turnering (Otera Open Kristiansand) i Kristiansand, fra 25. til 30. august 2008.
Köln-Niehl kraftverk

(Köln)-Niehl kraftverk  (tysk: Heizkraftwerk Köln-Niehl) er et varmekraftverk utenfor Köln i Nordrhein-Westfalen i Tyskland. Det har en installert produksjonskapasitet på 405 MW fordelt på en blokk med 1+1 gassturbiner fra Siemens, operert av RheinEnergie AG. Anlegget ble ferdig i april 2005. Et eldre anlegg like ved, fra 1976 med en 315 MW dampturbin-blokk, er nedlagt fra 2004. Brenselstypen er naturgass og fyringsolje. Det leveres også fjernvarme.
De totale CO2-utslippene i 2008 var 1.172.276 tonn, betraktelig under kvoten som var ca 1,417 mill tonn.
Det har vært diskutert reising av et 800 MW-kullkraftverk i tilknytning til anlegget, men disse planene er (inntil videre) forlatt.
Spencer Smith

Idrettskarriere

Han ble verdensmester i triatlon to ganger; i 1993 og 1994. Han ble også europamester i triatlon i 1992 og 1997. I 1996 fikk han bronse i VM i langdistansetriatlon. 
Han kom på femteplass i VM i Ironman 1998, og kom på åttendeplass i VM i Ironman 2000. Han har vunnet to Ironmanløp; Ironman Florida i 2001 og Ironman Brasil i 2002.
Costa Rica under Panamerikanske leker 1951

Costa Rica under Panamerikanske leker 1951. Costa Rica deltok i de første Panamerikanske leker, som ble arrangert i Buenos Aires mellom 25. februar og 3. mars 1951. Costa Rica kom på tolvteplass med én sølvmedalje.
MS «Color Magic»

Lugarer

Skipet har 1 016 lugarer med til sammen 2 975 køyer.
Fylkesvei 4654

Fylkesvei 4654 går mellom Bjørheimsbygd og Strand kirke i Strand. Veien er 6,6 km lang.
Før 1. januar 2010 hadde veien betegnelsen fylkesvei 520.
Frem til 2019 hadde veien betegnelsen fylkesvei 528.
Odontolabis platynota

Utseende

En middelsstor (hannen 27-45 millimeter), bred og kraftig, halvmatt, svart hjortebille. Hannen har stort hode og forstørrede kjever, disse er gjerne omtrent så lange som hodet, rette, med en tann ved roten og flere tenner i den ytre delen. Hodet er bredt U-formet innbuktet foran. Det er en bred, butt tann på sidene av hodet bak fasettøynene. Pronotum er mye bredere enn langt, med markerte bakhjørner, kraftig innsnevret bak. Beina er svarte. Hunnen er bredere, uten forstørrede kjever, hodet med et rundet utskudd under fasettøynene.

Levevis

Larvene utvikler seg i råtne trestammer.

Utbredelse

Arten er vidt utbredt i Sørøst-Asia.
Blekkspruter

Geologi

Fossile blekkspruter finnes fra ordoviciumtiden og frem til i dag. De kalles da med sitt latinske navn Cephalapoda. Spesielt kjent er ortocerkalken i Oslofeltet.
Praktkortvinger

Utseende

Middels store (7 - 12 mm), brokete fargede biller. Kroppen er blank og tilsynelatende hårløs. Hodet er stort, minst så bredt som brystskjoldet (pronotum) og omtrent så langt som bredt. Fasettøynene er ganske små og sitter i hodets forhjørner. Antennene er korte og fortykkede mot spissen. Kjevene (mandiblene) er sigdformede og svært lange, ofte lengre enn resten av hodet. Labialpalpene (det innerste paret av munnfølere) er uvanlig lange og det ytterste leddet er fiskespord-formet. Brystskjoldet (pronotum) er nokså lite, bredere enn langt, som oftest rødt på farge, blankt og glatt. Dekkvingene er ganske korte, med et par punktrekker, farget i rødt, gult og svart. Bakkroppen er gjerne rød med svart spiss. Beina er temmelig korte, tynne, leggene (tibiae) er litt krumme. Bilde kan finnes på:

Levevis

Disse billene lever på ulike slags sopp, blant annet rørsopper og fluesopper. De graver tunneler i soppen og spiser insektlarver, men trolig også selve soppen. Larvene er soppspisere. Disse flotte billene er dessverre ikke vanlige i Norge.

Kilder

Zahradník, J. og Chvála, M. 1991. Teknologisk forlags store bok om insekter. Omtale av Oxyporus rufus s. 256-257.
Fylkesvei 4138

Fylkesvei 4138 går mellom Kvelland og Itland i Flekkefjord kommune. Veien er 4,1 km lang.
Frem til 2019 hadde veien betegnelsen Fylkesvei 921.
Den andre seminolekrigen

Den andre seminolekrigen, eller Floridakrigen, var en konflikt i Florida mellom seminoleindianere og amerikanske myndigheter fra 1835 til 1842. Tre seminolekriger ble utkjempet i Florida på 1800-tallet. Den andre seminolekrigen blir ansett som den «mest langvarige og kostbare av indianerkrigene i USA.» På amerikansk side omkom anslagsvis 1 600 militære og et ukjent antall sivile, mens et ukjent antatt seminoler ble drept. 
Etter krigen ble 3 800 seminoler deportert til Indianerterritoriet. Men USA:s strategiske mål å gjennomføre en full etnisk rensing av Florida ble ikke oppnådd, og seminolene er fortsatt igjen i staten.
Beslan

Beslan (russisk: Беслан, ossetisk: Беслӕн) er en by i Republikken Nord-Ossetia i Russland. Den ligger ved elva Terek, rundt 15 km nord for Vladikavkaz. Innbyggertall: 35 550 (folketelling 2002), 32 469 (folketelling 1989), hvilket gjør Beslan til den tredje største byen i distriktet etter Vladikavkaz og Mozdok.
Beslan er et viktig jernbaneknutepunkt, ettersom det ligger på hovedlinjen mellom Rostov-na-Donu og Baku. Stasjonen her er utgangspunktet for en sidelinje til Vladikavkaz. Byen er en industri- og jordbruksby dominert av en stor fabrikk for prosessering av mais, etablert i 1940-årene.

Historie

Byen ble grunnlagt i 1847 av tilflyttere fra andre steder i Ossetia og fikk opprinnelig navnet Beslanykau (russisk: Бесланыкау – «Beslan-bosetningen») etter en lokal stormann, Beslan Tulatov. Offisielt fikk byen likevel navn etter Tulatovs etternavn. Slik ble det Tulatovo (russisk: Тулатово) eller Tulatovskoje (russisk: Тулатовское). Byen fikk i 1941 navnet Iriston (Ossetia) (russisk: Иристон («Осетия»). I 1950, da den raskt industrialiserte byen ble omgjort til en egen kommune, fikk den sitt nåværende navn, Beslan.

Beslan-skolens gisseldrama

1. september 2004, ble Beslans barneskole nummer 1 stormet av tsjetsjenske terrorister som forskanset seg inne i skolekomplekset. Dramaet endte 3. september med en voldsom skuddveksling mellom terroristene og russiske sikkerhetsstyrker.
Nuevo Laredo

Nuevo Laredo er en by i den meksikanske delstaten Tamaulipas. Byen ble grunnlagt i 1848. Nuevo Laredo befinner seg langs Río Bravo helt nord på grensen mot USA og den fungerer som administrativt senter for kommunen. Folketellinger fra 2005 viser at byen har et totalt innbyggertall på 348 387. Sammen med Laredo i Texas, inngår byen i storbyområdet Zona Metropolitana Nuevo Laredo–Laredo med et totalt innbyggertall på 718 073.
Egebergslottet

Egebergslottet i Akersveien 24 F, i strøket Gamle Aker i Oslo, var hovedbygning på Egebergløkken. Det er ikke et slott i egentlig forstand, men et palé.
Forretningsmannen Westye Egeberg bygde huset «Udsigten» rundt 1800. Sønnen, Westye Martinius Egeberg overtok Egebergløkken, og hans sønnesønn, Einar Westye Egeberg, rev den gamle hovedbygningen i tre og førte opp Egebergslottet med Halfdan Berle som arkitekt i 1900 (plantegninger stemplet 1899). Egebergslottet skal da ha vært Oslos største enebolig, med 1600 kvadratmeter over to plan.
Egebergslottet ble bygget om til leiligheter på 1930-tallet.
Walter Henrique de Oliveira

Karriere

Han har spilt for Júbilo Iwata, Honda FC, Consadole Sapporo og Montedio Yamagata fra Japan.
Hugh Scallan

Liv og virke

John Aloysius Scallan ble utdannet i Irland og Frankrike og ble den 30. mai 1874 novise i fransiskanerordenen i den belgiske by Tielt. Han tok ordensnavnet Hugh. Den 10. april 1882 ble Scallan presteviet i Liège og ble sendt til fransiskanerklosteret i Gorton. Så ble han assistensrektor i Manchester, og i april 1886 ble han sendt til Sianfu i provinsen Shaanxi i Kina zog. Her samlet han frø og sporer og planteprøver som han sendte til Royal Botanic Gardens i Kew. Hunder sine botaniske ekskursjoner ble han av og til ledsaget av den italienske botaniker og misjonær Giuseppe Giraldi (1848–1901).
Under bokseropprøret i 1900 ble Scallan nesten drept av en antikristen mobb.

Oppkallinger

I 1905 navngav William Botting Hemsley en roseart som Rosa hugonis og 1908 navngav Oldfield Thomas Mesechinus hughi i hans ære.